A nossa realidade social. Quem somos nós? Quem é o nosso inimigo? Em que terreno luitamos? | Ateneu Proletário Galego
A nossa realidade social. Quem somos nós? Quem é o nosso inimigo? Em que terreno luitamos?
Continuamos coa publicaçom do segundo número do nosso boletim. Tentaremos responder estas perguntas porque som básicas para qualquer movimento revolucionário. As respostas definirám pontos fundamentais da nossa acçom e a de qualquer revolucionária.
Para saber quem somos nós hai que saber qual é a nossa unidade social (a sociedade nacional), qual é o quadro social (e portanto tamém territorial) no que se dá a luita de classes, quais som os nossos interesses dentro desse quadro e daí derivada qual é a nossa identidade nacional e social.
A nossa unidade social é a sociedade galega, o povo galego. Dentro desse quadro os nossos interesses como proletários coincidem nas tarefas imediatas co resto do povo trabalhador. O nosso carácter de proletárias que vivemos e trabalhamos numha sociedade nacional e quadro autónomo de luita de classes fai que os nossos anseios se materializem na construçom da Pátria Socialista Galega. O nosso carácter proletário fai que os nossos interesses sejam os do proletariado mundial. Os interesses da Pátria Socialista Galega e os da Revoluçom mundial som inseparáveis.
Temos que ter claro que o nosso carácter histórico como seres humanos está marcado pola sociedade e a época na que vivemos, que no nosso caso é a Galiza actual. As naçons, os povos e as classes existem objectivamente e determinam o nosso papel na história. O carácter nacional nom nos fai nem melhores nem piores que outro povo, só nos fai únicos. Em síntese: toda obreira concreta tem um carácter histórico e nacional.
Portanto, nom podemos falar de Pátria, povo, naçom, sociedade, ou classe obreira, sem ter identificado de qual estamos a falar.
Umha sociedade nacional (e a sua divisom interna, que no caso da Galiza é umha divisom em classes antagónicas) é umha realidade objectiva à marge de qualquer opiniom dum observador burguês.
Nos ultimos 30 anos "as empregadas por conta alheia" passárom de menos de 500.000 a mais de 1.200.000. Esta cifra dá-nos umha ideia do proletariado como a classe mais importante quantitativa e qualitativamente na sociedade galega contemporánea. Se unirmos ao proletariado os camponeses, mariscadoras, auto-empregados como autonómos sem empregadas (que entre todos formam o povo trabalhador galego) vemos que formamos a maioria da sociedade galega e que somos a maioria os que precisamos o socialismo.
Nos ultimos 30 anos a produtividade de umha hora de trabalho disparou-se, produzindo-se agora mais de 40 vezes mais por hora trabalhada.
Onde ficou a desapariçom da classe obreira, onde "o estado do bem estar", onde a desapariçom da luita de classes, onde o pleno emprego, onde a fim da fome no mundo, onde "a sociedade da informaçom", onde "a sociedade do ócio" e todas as demais mentiras da burguesia?
No ano 2009 a quantidade dos esfameados do mundo seguiu a tendência histórica no capitalismo de constante incremento, acadando o recorde ao superar os 1.000 milhons de pessoas.
No ano 1980 os salários eram o 63% do PIB nacional, as rendas do capital 27%. Hoje as rendas do capital superam o 50% do PIB, a pesar do grande crescimento da classe obreira.
Numericamente a classe obreira cresceu de 500.000 a 1.200.000, mais dum 120%, produzindo um 4000% mais no mesmo tempo. Entom como pode ser que nom tenham fundo para pensons? A explicaçom é singela, hai muita riqueza, o que passa é que é menor a fracçom de riqueza coa que queda a classe obreira. Cada dia roubam-nos mais.
O capitalismo decadente levou ao povo galego a umha situaçom de retrocesso social mediante umha autêntica ofensiva reaccionária. Prova disto é o grande aumento do dessemprego, que em termos reais passa das 310.000 pessoas!
A suba do IRPF levou a que os salários fossem menores no 2010 que o ano anterior. A suba do IVE, a reforma laboral, recortes na sanidade, recortes laborais, a suba da energia e produtos de primeira necessidade, os EREs, reforma dos convénios, reforma das pensons, etc fam parte desta ofensiva.
Ante esta temos que ter umha primeira resposta pola que luitar: a greve geral, reivindicando um programa de mínimos revolucionário: 1) imediata suspensom das reformas anti-obreiras; 2) liberdades políticas para classe obreira: greve, expressom, reuniom, manifestaçom, organizaçom e autodeterminaçom, etc (o que pressupom a amnistia para os presos políticos); 3) nacionalizaçom da banca; 4) trabalho digno para todas; 5) nacionalizaçom dos oligopólios; 6) control democrático pola classe obreira sobre a produçom, transporte e comercializaçom; 7) autodeterminaçom nacional garantindo a liberdade de agitaçom e propaganda pola independência; 8) autodeterminaçom social que nos permita a independência e o socialismo.
Alguns pensarám: e é este um programa de mínimos? É. Nom é tempo só para proclamas democrático-burguesas, a necessidade histórica para a revoluçom socialista (a importáncia quantitativa e qualitativa da classe obreira na nossa sociedade e o desenvolvimento das forças produtivas) já é umha realidade, e só a classe obreira pode revolucionar a sociedade. Por que rebaixar o nosso programa? Por quem esperamos, pola pequena burguesia? Seria inútil, o seu tempo quedou atrás. Por isso a classe obreira deve cumprir o seu papel histórico e construir, junto co resto do povo trabalhador e co resto dos povos do mundo o socialismo e o comunismo.
Quem é o inimigo? Em que terreno luitamos?
Em termos abstratos e mundiais o nosso inimigo é o imperialismo, que nom é mais que a ultima fase do capitalismo. O capitalismo nom é mais que um modelo histórico de relaçons sociais, nas que umha classe minoritária vive no luxo explorando o trabalho doutras classes que sofrem a exploraçom, a opressom e a dominaçom (a classe obreira e o resto do povo trabalhador).
Somos algo mais que indivíduos dumha espécie. Somos membros de classe obreira. Somos parte dessa maquinária, dessa unidade social dialéctica, num determinado espaço histórico e geográfico da luita de classes: a sociedade galega. E temos que chegar à conclusom de que a orige dos maiores problemas da humanidade é o nosso modelo social, é o tipo de relaçons sociais que temos e sofremos.
O capitalismo está esgotado como factor histórico que trai progresso à humanidade. Tanto os povos como a humanidade no seu conjunto temos no capitalismo o maior dos problemas. Um monstro que oprime, explora, esfameia, ou mata na guerra a maior parte da humanidade, para poder enriquezer a umha pequeníssima parte privilegiada.
Igual que a classe obreira jogamos o nosso papel histórico revolucionário, a oligarquia tamém joga o seu papel. É o segmento hegemónico da burguesia (e cada dia mais) e portanto o nosso maior inimigo.
Na nossa sociedade nacional quem é esta oligarquia? A espanhola. Mas é um grupo mui reduzido de pessoas, e mais reduzido ainda os membros da oligarquia espanhola que fam parte da sociedade galega! Vemos que só podem manter este sistema neo-fascista (fascismo "moderno" com aparência democrática) transformando a sua influência externa num factor interno, utilizando umha parte da sociedade galega (a burguesia galega, o clero galego, desclassados como os elementos repressivos, etc) e fazendo assi que todos estes tamém formem parte dos inimigos do povo.